Thomas Monberg (S), 2023-06-01:
Tak, formand, og stor tak til forespørgeren, både for en god tale, men også for at rejse den her rigtig vigtige debat, nemlig om seniorers forhold og vilkår på arbejdsmarkedet.
Der skal ikke herske nogen tvivl om, hvor vigtigt det er for Socialdemokratiet, at vi får skabt nogle gode rammer og forhold for de mange seniorer, som bidrager på arbejdsmarkedet, og som ønsker at tage en ekstra tørn.
Og vi har brug for dem, vi har brug for jer – jer, som har en masse erfaring, der er oparbejdet igennem et langt arbejdsliv, og som er guld værd for både arbejdspladser og samfundet generelt.
Det er ikke en usikker økonomi, der er skyld i, at vi som land har brug for nye og store reformer, det er til gengæld manglen på arbejdskraft.
Og i takt med at vi bliver flere børn og ældre, skærper det kun behovet for, at flere bidrager og bliver en del af det arbejdende fællesskab.
Derfor er det for Socialdemokratiet og regeringen utrolig vigtigt, at alle, der kan, bidrager.
For Danmarks rigdom og velstand er ikke baseret på hverken guld eller olie, men på det faktum, at alle, der kan, står op og går på arbejde.
Det gælder ikke mindst de mange seniorer.
Vi har allerede gjort en del for at gøre det mere attraktivt for seniorer at blive på arbejdsmarkedet og for at bekæmpe den urimelige diskrimination.
Vi har lempet modregningsreglerne for pensionen ved bl.a. at afskaffe ægtefællemodregning, vi har indført et forbud mod, at arbejdsgivere må screene jobansøgere for deres alder, og vi har med finansloven i 2023 afsat penge til et videnscenter for fastholdelse af seniorer på arbejdsmarkedet, som forslagsstilleren også er kommet ind på.
Men en ny rapport fra NFA fastslår, at der stadig er behov for at være opmærksom på den her problemstilling.
Den viser bl.a., at 45 pct., altså knap halvdelen af alle de ledige seniorer i undersøgelsen, har oplevet diskrimination på grund af deres alder det sidste år.
Den viser også, at faktorer som mulighed for nedsat arbejdstid, øget fleksibilitet og mere fritid er vigtige for seniorernes fastholdelse på arbejdsmarkedet.
Det er alle sammen faktorer, som især arbejdsmarkedets parter skal tage stilling til, og derfor mener jeg også, det er det mest rigtige at ville placere spørgsmålet i trepartsinstitutionen.
Der findes heldigvis også mange arbejdspladser, hvor de ældre lønmodtagere trives og bliver værdsat.
I går var jeg hjemme i Horsens, hvor jeg kunne fejre min mors afsked med arbejdsmarkedet efter 44 år i samme virksomhed, så det viser lidt om, at der jo også er nogle, der faktisk tager det her ansvar seriøst.
Men der er stadig udfordringer, og uanset om det handler om diskrimination, eller om det handler om at forbedre rammerne eller vilkårene, så seniorerne har lyst til at blive længere på arbejdsmarkedet, er det vigtigt, at vi fra Folketingets talerstol tør italesætte problemet.
Og jeg er rigtig glad for, at beskæftigelsesministeren i dag har fået mulighed for at sende et klart budskab til de arbejdende seniorer, men også til arbejdsgiverne om, at arbejdende seniorer er en stor glæde for enhver arbejdsplads, at de besidder stor viden og erfaring, som både arbejdsgivere og kolleger kan få et godt udbytte af, og at ingen skal diskrimineres på arbejdsmarkedet, heller ikke på grund af alder.
Nu er det min første forespørgselsdebat, så jeg har et forslag til vedtagelse, som regeringspartierne og nogle andre partier er med i.
Jeg skal derfor på vegne af Socialdemokratiet, Venstre, Moderaterne, SF, Enhedslisten og DF fremsætte følgende: Forslag til vedtagelse
»Folketinget understreger, at seniorer er en værdifuld ressource på arbejdsmarkedet, der stadig i for høj grad er uudnyttet og for ofte oplever aldersdiskrimination.
Det er væsentligt, at alder ikke er en barriere i arbejdslivet, men at de seniorer, der kan og vil, får de bedste muligheder for at fortsætte med at arbejde.
Folketinget udtrykker tilfredshed med nylig gennemførte økonomiske incitamenter for beskæftigelse, bl.a. ved at afskaffe modregningen i folkepensionens grundbeløb og pensionstillæg for egen arbejdsindtægt, men bemærker, at der er et væsentligt beskæftigelsespotentiale i at skabe et bedre og mere rummeligt arbejdsmarked for seniorer – eksempelvis i form af kortere arbejdsuger som alternativ til tilbagetrækning.
Folketinget noterer sig i den forbindelse, at der er behov for en indsats på de enkelte arbejdspladser, og at arbejdsmarkedets parter og de relevante ældreorganisationer også gøres til en del af løsningen.«
Tak for ordet.